               ЕВРОПЕЙСКА КОМИСИЯ
            Брюксел, 17.10.2018
            COM(2018) 707 final
            2018/0363(NLE)
            Предложение за
            РЕШЕНИЕ НА СЪВЕТА
            относно позицията, която да се заеме от името на Европейския съюз в рамките на Европейския комитет за изготвяне на стандарти за вътрешното корабоплаване и в Централната комисия за корабоплаване по река Рейн във връзка с приемането на стандарти относно плавателните съдове по вътрешните водни пътища

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която да се заеме от името на Съюза на заседанието на 8 ноември 2018 г. на Европейския комитет за изготвяне на стандарти за вътрешното корабоплаване (CESNI) и на пленарното заседание на Централната комисия за корабоплаване по Рейн (ЦККР) във връзка с предвиденото приемане на европейските стандарти за определяне на технически изисквания за плавателните съдове по вътрешните водни пътища (ES-TRIN standard 2019/1).

               2.Контекст на предложението

               2.1.Ревизираната конвенция за корабоплаването по река Рейн

               Ревизираната конвенция за корабоплаването по река Рейн от 17 октомври 1868 г. определя правната рамка, уреждаща използването на р. Рейн като вътрешен воден път за корабоплаване, и определя правомощията на Централната комисия за корабоплаване по Рейн (ЦККР). Действащият към момента вариант на конвенцията е резултат от

                  Конвенцията от 20 ноември 1963 г.

               , която влезе в сила на 14 април 1967 г.

               Четири държави членки (Белгия, Франция, Германия и Нидерландия) и Швейцария днес са страни по ревизираната Конвенция за корабоплаването по река Рейн.

               2.2.ЦККР и CESNI

               ЦККР е международна организация, чиято мисия е да осъществява инициативи, насочени към гарантиране на свободата на корабоплаването по р. Рейн, и да насърчава корабоплаването по р. Рейн.  Пленарни заседания се провеждат два пъти годишно. На тях присъстват представители на държавите — членки на ЦККР. Пленарното заседание е органът на ЦККР за вземане на решения. На него се приемат решенията на Централната комисия. Всяка държава има един глас, като решенията се вземат с единодушие. Тези резолюции са правно обвързващи. ЕС не е член на ЦККР.

               През 2015 г. ЦККР прие резолюция за създаване на Европейски комитет за изготвяне на общи стандарти в областта на вътрешното корабоплаване (Comité Européen pour l’Élaboration de Standards dans le Domaine de Navigation Intérieure — CESNI). Мисията на CESNI включва приемането на технически стандарти в различни области, по-специално по отношение на плавателните съдове, информационните технологии и екипажите, еднаквото тълкуване на тези стандарти и на съответните процедури, както и разисквания относно безопасността на корабоплаването, опазването на околната среда или други области на корабоплаването.

               CESNI се състои от експерти, представляващи държавите — членки на ЦККР и на ЕС, които имат право на глас на база един глас от държава. ЕС не е член на CESNI. Въпреки това ЕС може да участва в работата на CESNI наред с международни организации, чиято мисия обхваща области от дейността на CESNI, но без право на глас.

               2.3.Предвиденият акт на CESNI и на ЦККР

               На заседанието си на 8 ноември 2018 г. CESNI трябва да приеме стандарти за определяне на технически изисквания за плавателните съдове по вътрешните водни пътища (стандарт ES-TRIN 2019).

               Първата версия на стандарта ES-TRIN (ES-TRIN 2015) беше финализирана от CESNI на заседанието му на 28 септември 2015 г. Тя беше приета официално на пленарното заседание на CESNI на 26 ноември 2015 г. Първото изменение на стандарта ES-TRIN 2017 беше прието от пленарното заседание на CESNI на 6 юли 2017 г.

               ES-TRIN редовно се актуализира, като се вземат предвид резултатите от дейността на работните групи на CESNI.

               Редовното актуализиране на ES TRIN е необходимо за:

               ·поддържане на високото равнище на безопасност на вътрешното корабоплаване

               ·следване на техническото развитие (напр. пожарогасителни системи, навигационно оборудване)

               ·осигуряване на съвместимост с правната рамка на ЕС.

               През 2017 и 2018 г. експертите на CESNI изготвиха изменения стандарт ES-TRIN 2019/1.

               ES-TRIN 2019/1 включва различни изменения, по-специално във връзка със следните области:

               — автоматични външни дефибрилатори;

               — пожарогасителни системи — K2CO3;

               — специални разпоредби за електрически задвижващи системи (глава 11);

               — преходни разпоредби за:

               • максималното ниво на шума,

               • двигателите,

               • електрическото оборудване и инсталации,

               • корабните лодки

               • аварийните маршрути на пътническите плавателни съдове,

               • задвижващата система на пътническите плавателни съдове, и

               • аварийно-спасителното оборудване зад ахтерпиковата преграда.

               На заседанието си на 10 април 2018 г. CESNI единодушно реши да насрочи приемането на стандарта ES-TRIN 2019 за заседанието на 8 ноември 2018 г. Очаква се преди това заседание на 8 ноември 2018 г. в проекта на стандарта да бъдат направени само формални и незначителни промени. Стандартът ES-TRIN 2019/1 ще бъде публикуван на определен за целта уебсайт (cesni.eu). Всички държави — членки на ЕС, разполагат със (защитен) достъп до горепосочените проекти на стандарти.

               Стандартът ES-TRIN 2019/1 ще бъде включен в правото на ЕС в съответствие с Директива (ЕС) 2016/1629 на Европейския парламент и на Съвета от 14 септември 2016 г. за установяване на техническите изисквания за плавателните съдове по вътрешните водни пътища, за изменение на Директива 2009/100/ЕО и за отмяна на Директива 2006/87/ЕО
                  1
               .

               Техническите стандарти, приети от CESNI, са включени в приложение II към Директива 2016/1629 и трябва да бъдат актуализирани посредством делегирани актове.

               С цел да се осигури съгласуваност на двата съществуващи правни режима по отношение на техническите изисквания за плавателните съдове по вътрешните водни пътища (Рейн и ЕС) е необходимо да се осигурят едни и същи стандарти. Както правото на ЕС, така и регулаторният режим на ЦККР, ще се позовават на стандарта ES-TRIN 2019/1 от 1 януари 2020 г.

               3.Позиция, която да се заеме от името на Съюза

               Решението за определяне на позицията на Съюза е необходимо, за да се гарантира, че интересите на ЕС се вземат предвид в достатъчна степен при приемането на решения относно определянето на стандарти за плавателните съдове по вътрешните водни пътища.

               Актуализирането на техническия стандарт ES-TRIN беше предмет на интензивна подготовка на равнище експерти на CESNI. В тази посока бяха проведени консултации с широк кръг от експерти от публичния и частния сектор. При разработването на стандартите бяха проведени следните технически заседания на равнището на CESNI:

               ·работни заседания (21—22.2.2017 г.; 28—29.6.2017 г.; 27—28.9.2017 г.; 28—30.11.2017 г.; 20—22.2.2018 г.) и

               ·заседание на комитета (10.4.2018 г.).

               Тези заседания дадоха възможност да се постигне споразумение на равнище експерти относно техническите изисквания за плавателните съдове по вътрешните водни пътища.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Член 218, параграф 9 от ДФЕС се прилага независимо от това дали Съюзът е член на органа или страна по споразумението
                  2
               .

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва също така инструменти, които нямат обвързващ характер по международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  3
               .

               4.1.2.Прилагане в конкретния случай

               По отношение на приложимостта на член 218, параграф 9 от ДФЕС, заложената в него процедура трябва да се спазва, ако посочените в него условия са изпълнени. Условията са следните: а) съответната област е от компетентността на Съюза, б) позицията на Съюза се изразява в рамките на орган, създаден с международно споразумение, когато този орган има за задача да приема в) актове с правно действие. От съдебната практика е ясно, че членството на Съюза в съответния орган не е необходимо условие за прилагането на член 218, параграф 9 от ДФЕС.

               В този случай е очевидно, че техническите изисквания за плавателните съдове по вътрешните водни пътища не само че са от компетентността на Съюза, но че ЕС дори е упражнил своята компетентност чрез Директива (ЕС) 2016/1629 и че сферата на техническите изисквания за плавателните съдове за плаване по вътрешните водни пътища в по-голямата си част е регулирана от общите правила на Съюза.

               ЦККР и CESNI отговарят на втория критерий, тъй като са органи, създадени по силата на международно споразумение.

               Въпреки че приетите от CESNI правила не са обвързващи сами по себе си, е ясно, че те ще станат задължителни за членовете на ЦККР, когато ЦККР промени правната си рамка (разпоредбите за инспекции на плавателните съдове по р. Рейн), така че да се позовава на стандарта, приет от CESNI, и да направи този стандарт задължителен в рамките на прилагането на Ревизираната конвенция за корабоплаване по р. Рейн. Обвързващият характер на такива разпоредби за членовете на ЦККР е установен с Манхаймската конвенция от 17 октомври 1868 г.
                  4

               Освен това, също така е ясно от съдебната практика на Съда на Европейския съюз, че правно необвързващ акт на международна организация може да се счита за „акт с правно действие“ за целите на прилагането на член 218, параграф 9 от ДФЕС, винаги когато този акт е способен решително да повлияе на съдържанието на правото на ЕС. Както е обяснено по-горе, рамката, приложима съгласно Ревизираната конвенция за корабоплаване по р. Рейн, трябва да се взема предвид при всички изменения на Директива (ЕС) 2016/1629.

               Техническите стандарти, приети от CESNI, са включени в приложение II към Директива 2016/1629 и трябва да бъдат актуализирани посредством делегирани актове.

               Поради това Съветът трябва да приеме решение съгласно член 218, параграф 9 от ДФЕС, с което да се установи позицията, която да се заеме от името на Съюза в рамките на CESNI относно приемането на стандарти за техническите изисквания за плавателните съдове по вътрешните водни пътища.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение по член 218, параграф 9 от ДФЕС зависи преди всичко от целта и съдържанието на предвидения акт, по отношение на който се заема позиция от името на Съюза. Ако предвиденият акт преследва две цели или се състои от два компонента и ако едната от целите или единият от компонентите могат да се определят като главни, докато другата цел или компонент имат само допълнителен характер, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от главната или преобладаващата цел или компонент.

               4.2.2.Прилагане в конкретния случай

               Главната цел и съдържание на предвидените актове са свързани с общата транспортна политика.

               Поради това материалноправното основание за предложеното решение е член 91, параграф 1.

               4.3.Заключение

               Правното основание за предложеното решение следва да бъде член 91, параграф 1 във връзка с член 218, параграф 9 от ДФЕС.

               2018/0363 (NLE)

               Предложение за

               РЕШЕНИЕ НА СЪВЕТА

               относно позицията, която да се заеме от името на Европейския съюз в рамките на Европейския комитет за изготвяне на стандарти за вътрешното корабоплаване и в Централната комисия за корабоплаване по река Рейн във връзка с приемането на стандарти относно плавателните съдове по вътрешните водни пътища

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 91, параграф 1 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Действията от страна на Съюза в сектора на вътрешното корабоплаване следва да имат за цел да осигуряват единство по отношение на разработването на техническите изисквания за плавателните съдове по вътрешните водни пътища, които да се прилагат в Съюза.

               (2)Европейският комитет за изготвяне на стандарти за вътрешното корабоплаване („CESNI“) е създаден на 3 юни 2015 г. в рамките на ЦККР, за да разработва технически стандарти за вътрешните водни пътища в различни области, по-специално що се отнася до плавателните съдове, информационните технологии и екипажите.

               (3)За ефикасен транспорт по вътрешните водни пътища е важно техническите изисквания за плавателните съдове да бъдат във възможно най-голяма степен съвместими и хармонизирани съгласно различните правни режими в Европа. По-специално на държавите членки, които са и членки на ЦККР, следва да бъде разрешено да подпомагат решения за хармонизиране на правилата на ЦККР с правилата, прилагани в Съюза.

               (4)Очаква се на заседанието си на 8 ноември 2018 г. CESNI да приеме европейския стандарт за установяване на техническите изисквания за плавателните съдове по вътрешните водни пътища (ES-TRIN) 2019/1.

               (5)Стандартът ES-TRIN 2019/1 определя единните технически изисквания, необходими за осигуряване на безопасността на плавателните съдове по вътрешните водни пътища. Той включва разпоредби относно корабостроенето, дооборудването и съоръжаването на плавателните съдове по вътрешните водни пътища, специални разпоредби за специфични категории плавателни съдове, като пътнически плавателни съдове, тласкани състави и контейнеровози, разпоредби относно оборудването за автоматичната идентификационна система, разпоредби относно идентификацията на плавателния съд, образци на сертификатите и регистър, преходни разпоредби, както и инструкции за прилагането на техническия стандарт.

               (6)В приложение II към Директива (ЕС) 2016/1629 на Европейския парламент и на Съвета
                  5
                пряко се посочва, че техническите изисквания за плавателни средства са предвидените в стандарт ES-TRIN 2017/1
                  6
               . Комисията е оправомощена да актуализира позоваването в приложение II, така че то сочи към най-новата версия на стандарта ES-TRIN, и да определи датата на прилагането ѝ.

               (7)Поради това стандартът ES-TRIN 2019/1 ще засегне Директива (ЕС) 2016/1629.

               (8)Съюзът не е член нито на ЦККР, нито на CESNI. Поради това е необходимо Съветът да оправомощи държавите членки да изразят в рамките на тези органи позицията на Съюза по отношение на приемането на стандарта ES-TRIN 2019/1,

               ПРИЕ НАСТОЯЩОТО РЕШЕНИЕ:

               Член 1

               1.Позицията, която трябва да се заеме от името на Европейския съюз на заседанието на Европейския комитет за изготвяне на стандарти за вътрешното корабоплаване (CESNI) на 8 ноември 2018 г., е да се изрази съгласие с приемането на Европейския стандарт за определяне на технически изисквания за плавателните съдове по вътрешните водни пътища („стандарт ES-TRIN“) 2019/1.

               2.Позицията, която трябва да се заеме от името на Съюза на пленарните заседания на Централната комисия за корабоплаване по Рейн (ЦККР), когато се вземат решения по техническите изисквания за плавателните съдове по вътрешните водни пътища, е да се подкрепят всички предложения за привеждане в съответствие на техническите изисквания с изискванията на стандарта ES-TRIN 2019/1.

               Член 2

               1.Позицията, посочена в член 1, параграф 1, се изразява от държавите — членки на Съюза, които са членове на CESNI, като действат съвместно.

               2.Позицията, посочена в член 1, параграф 2, се изразява от държавите — членки на Съюза, които са членове на ЦККР, като действат съвместно.

               Член 3

               Малки технически промени в позициите, определени в член 1, могат да се договарят, без да е необходимо допълнително решение на Съвета.

               Член 4

               Адресати на настоящото решение са държавите членки.

               Съставено в Брюксел на […] година.

                     За Съвета

                     Председател

                     (1)

                        Директива (ЕС) 2016/1629 на Европейския парламент и на Съвета от 14 септември 2016 г. за установяване на техническите изисквания за плавателните съдове по вътрешните водни пътища, за изменение на Директива 2009/100/ЕО и за отмяна на Директива 2006/87/ЕО (ОВ L 252, 16.9.2016 г., стр. 118).

                     (2)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 64.

                     (3)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (4)

                        Ревизирана конвенция за корабоплаване по р. Рейн от 17 октомври 1868 г., изменена на 20 ноември 1963 г.

                     (5)

                        Директива (ЕС) 2016/1629 на Европейския парламент и на Съвета от 14 септември 2016 г. за установяване на техническите изисквания за плавателните съдове по вътрешните водни пътища, за изменение на Директива 2009/100/ЕО и за отмяна на Директива 2006/87/ЕО (ОВ L 252, 16.9.2016 г., стр. 118).

                     (6)

                        Както е изменен с Делегирана директива (ЕС) 2018/970 на Комисията от 18 април 2018 г. за изменение на приложения II, III и V към Директива (ЕС) 2016/1629 на Европейския парламент и на Съвета за установяване на техническите изисквания за плавателните съдове по вътрешните водни пътища (ОВ L 174, 10.7.2018 г, стр. 15)


               ЕВРОПЕЙСКА КОМИСИЯ
            Брюксел, 28.11.2018
            COM(2018) 782 final
            2018/0401(NLE)
            Предложение за
            РЕШЕНИЕ НА СЪВЕТА
            за определяне на състава на Комитета на регионите

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               В член 305 от Договора за функционирането на Европейския съюз (ДФЕС) се предвижда броят на членовете на Комитета на регионите (наричан по-нататък „Комитетът“) да не надвишава 350.

               До влизането в сила на Договора от Лисабон съставът на Комитета бе определен в Договорите. След влизането в сила на Договора от Лисабон в член 305, параграф 2 от ДФЕС се предвижда, че Съветът, като действа с единодушие и по предложение на Комисията, приема решение за определяне на състава на Комитета.

               Следва да се припомни, че в член 300, параграф 5 от ДФЕС се предвижда, че правилата относно състава на консултативните органи „се преразглеждат на редовни интервали от време от Съвета, като се отчита икономическото, социалното и демографското развитие на Съюза. Съветът, по предложение на Комисията, приема решения за тази цел.“

               Считано от 1 юли 2013 г., съставът на Комитета бе адаптиран с член 24, параграф 1 от Акта относно условията за присъединяване на Република Хърватия
                  1
               , а с член 24, параграф 2 бе предвидено временно увеличаване на броя на членовете на Комитета на 353, за да се вземе предвид присъединяването на Република Хърватия. На 16 декември 2014 г. Съветът прие решение за определяне на състава на Комитета
                  2
                за периода 2015—2020 г. с цел той да съответства на максималния брой от 350 души, предвиден в Договора. То доведе до намаляване с по едно място на делегациите на Естония, Кипър и Люксембург.

               Настоящият мандат на Комитета ще приключи на 25 януари 2020 г. Следователно е необходимо Съветът да приеме решението относно състава на Комитета навреме преди Съветът да стартира процедурата за подновяване на мандата на Комитета за периода 2020—2025 г.

               Оттеглянето на Обединеното кралство от Европейския съюз на 30 март 2019 г. ще доведе до 24 незаети места в Комитета.

               Комисията е на мнение, че сегашното равновесие в състава на Комитета следва да се поддържа доколкото е възможно, тъй като е резултат от последователни междуправителствени конференции.

               Ето защо се предлага на Естония, Кипър и Люксембург да бъдат върнати трите места, които те изгубиха вследствие на последното решение за определяне на състава на Комитета, а останалите освободени места да бъде запазени като резерв за евентуални бъдещи разширявания. В резултат на това през периода 2020—2025 г. Комитетът ще се състои от 329 членове.

               •Съгласуваност с действащите разпоредби в тази област на политиката

                  Не се прилага.

               •Съгласуваност с други политики на Съюза

               Комисията приема настоящото предложение успоредно с предложението относно състава на Икономическия и социален комитет. Еднаквото разпределение на местата между държавите членки в двата комитета следва да се запази.

               Договорите не съдържат разпоредби относно метода за определяне на състава на Икономическия и социален комитет или на Комитета на регионите при спазване на максималния брой от 350 членове. Това е в контраст с критериите за състава на Европейския парламент, които са определени в член 14, параграф 2 от Договора за Европейския съюз. Европейският парламент е съставен от пряко избрани представители на гражданите на Съюза, а Комитетът се състои от представители на регионалните и местните власти (член 300, параграф 3 от ДФЕС). Следователно основна грижа следва да бъде гарантирането, че мнението на регионите и местните органи е представено в Комитета, а не установяването на пряка връзка с числеността на населението на съответните държави членки.

               В съобщението „Принципите на субсидиарност и пропорционалност: засилване на тяхната роля в изготвянето на политиките на ЕС“
                  3
                са представени начини да се гарантира, че местните и регионалните органи и техни организации могат да участват по-ефективно в изготвянето и прилагането на политиките на Съюза, и на Комитета на регионите се отрежда важна роля в улесняването на този процес.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Предложението се основава на член 305 от ДФЕС, в който се предвижда единодушно решение на Съвета за определяне на състава на Комитета.

               •Субсидиарност (извън областите на изключителна компетентност)

                  Не се прилага.

               •Пропорционалност

                  Не се прилага.

               •Избор на инструмент

                  В член 305, параграф 2 от ДФЕС се предвижда, че Съветът, като действа с единодушие и по предложение на Комисията, приема решение за определяне на състава на Комитета.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  Не се прилага.

               •Консултации със заинтересованите страни

                  При подготвянето на настоящото предложение Комисията проведе тесен диалог с представители на държавите членки и организира няколко срещи с тях. Комитетът изпрати на Комисията препоръката си въз основа на решението на своето Бюро от 3 юли 2018 г.
                     4
                   за възстановяване на три места на Естония, Кипър и Люксембург и за неразпределяне на останалите освободени места, като така броят на членовете за мандата 2020—2025 г. се определя на 329.

               •Събиране и използване на експертни становища

                  Не се прилага.

               •Оценка на въздействието

                  Настоящото предложение не е придружено от специална оценка на въздействието, тъй като не се очаква да има по-широко икономическо, социално и екологично въздействие.

               •Пригодност и опростяване на законодателството

                  Не се прилага.

               •Основни права

                  Не се прилага.

               4.ОТРАЖЕНИЕ ВЪРХУ БЮДЖЕТА

                  Намаляването на броя на местата вследствие на оттеглянето на Обединеното кралство от Европейския съюз може да окаже отражение в посока намаляване на общия бюджет на Комитета.

               5.ДРУГИ ЕЛЕМЕНТИ

               •Планове за изпълнение и механизми за мониторинг, оценка и докладване

                  Не се прилага.

               •Обяснителни документи (за директивите)

                  Не се прилага.

               •Влизане в сила

               Предлага се Съветът да отложи влизането в сила на настоящото решение до деня след края на настоящия мандат на Комитета.

               2018/0401 (NLE)

               Предложение за

               РЕШЕНИЕ НА СЪВЕТА

               за определяне на състава на Комитета на регионите

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 305 от него,

               като взе предвид предложението на Европейската комисия,

               като има предвид, че:

               (1)В член 300 от Договора са установени правилата относно състава на Комитета на регионите.

               (2)С Решение № 2014/930/ЕС на Съвета
                  5
                съставът на Комитета на регионите беше адаптиран вследствие на присъединяването на Хърватия. Естония, Кипър и Люксембург изгубиха по едно място, за да няма несъответствие между максималния брой на членовете, определен в Договора, и броя на членовете след присъединяването на Хърватия.

               (3)В преамбюла към Решение № 2014/930/ЕС се казва, че съставът на Комитета трябва да бъде преразгледан своевременно и преди началото на неговия мандат през 2020 г.

               (4)На 3 юли 2018 г. Комитетът на регионите прие препоръки към Комисията и Съвета относно бъдещия си състав
                  6
               .

               (5)Сегашното равновесие в състава на Комитета на регионите следва да се запази, доколкото е възможно, тъй като е резултат от последователни междуправителствени конференции.

               (6)Оттеглянето на Обединеното кралство от Европейския съюз ще доведе до 24 незаети места в Комитета. Вследствие на това равновесието в разпределянето на местата, съществуващо преди приемането на Решение (ЕС) 2014/930 на Съвета, може да бъде възстановено,

               ПРИЕ НАСТОЯЩОТО РЕШЕНИЕ:

               Член 1

               Съставът на Комитета на регионите е както следва:

               Белгия
                     12

               България
                     12

               Чешка република
                     12

               Дания
                     9

               Германия
                     24

               Естония
                     7

               Ирландия
                     9

               Гърция
                     12

               Испания
                     21

               Франция
                     24

               Хърватия
                     9

               Италия
                     24

               Кипър
                     6

               Латвия
                     7

               Литва
                     9

               Люксембург
                     6

               Унгария
                     12

               Малта
                     5

               Нидерландия
                     12

               Австрия
                     12

               Полша
                     21

               Португалия
                     12

               Румъния
                     15

               Словения
                     7

               Словакия
                     9

               Финландия
                     9

               Швеция
                     12.

               Член 2

               Настоящото решение влиза в сила на двадесетия ден след деня на публикуването му в Официален вестник на Европейския съюз.

               То се прилага от 26 януари 2020 г.

               Член 3

               Адресати на настоящото решение са държавите членки.

               Съставено в Брюксел на […] година.

                     За Съвета

                     Председател

                     (1)

                        Акт относно условията за присъединяване на Република Хърватия и промените в Договора за Европейския съюз, Договора за функционирането на Европейския съюз и Договора за създаване на Европейската общност за атомна енергия (OВ L 112, 24.4.2012 г., стр. 6—110).

                     (2)

                        Решение № 2014/930/ЕС на Съвета (ОВ L 365, 19.12.2014 г., стр. 143—144).

                     (3)

                        COM(2018) 703 final, прието на 23 октомври 2018 г.

                     (4)

                        Писмо от председателя на Комитета до Комисията от 27 юли 2018 г.

                     (5)

                        Решение № 2014/930/ЕС на Съвета (ОВ L 365, 19.12.2014 г., стр. 143—144).

                     (6)

                        Решение на Бюрото на Комитета на регионите от 3 юли 2018 г.


               ЕВРОПЕЙСКА КОМИСИЯ
            Брюксел, 31.1.2019
            COM(2019) 32 final
            2019/0022(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменение на приложение IX (Финансови услуги) към Споразумението за ЕИП(Регламент за пазарите на финансови инструменти (РПФИ) и Директива ДПФИ II)
            (текст от значение за ЕИП)

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  С проекта на решение на Съвместния комитет на ЕИП (приложен към предложението за решение на Съвета) се цели да се измени приложение IX (Финансови услуги) към Споразумението за ЕИП, за да се включат Регламентът за пазарите на финансови инструменти (РПФИ) и Директивата за пазарите на финансови инструменти (ДПФИ II)
                     1
                   в Споразумението за ЕИП.

               Адаптациите, които фигурират в приложените проекти на решения на Съвместния комитет на ЕИП, надхвърлят това, което може да се счита за чисто технически адаптации по смисъла на Регламент № 2894/94 на Съвета. Поради това позицията на Съюза ще бъде определена от Съвета.

               •Съгласуваност с действащите разпоредби в тази област на политиката

               Приложеният проект на решение на Съвместния комитет на ЕИП разширява вече съществуващата политика на ЕС, за да включи в нея членуващите в ЕИП държави от ЕАСТ (Норвегия, Исландия и Лихтенщайн).

               •Съгласуваност с други политики на Съюза

               Разширяването на прилагането на достиженията на правото на ЕС за членуващите в ЕИП държави от ЕАСТ чрез включването на тези достижения в Споразумението за ЕИП се извършва в съответствие с целите и принципите на това споразумение с цел създаване на динамично и хомогенно европейско икономическо пространство, основано на общи правила и еднакви условия на конкуренция.

               2.ПРАВНО ОСНОВАНИЕ, СУБИСИДИАРНОСТ И ПРОПОРЦИОНАЛНОСТ

               •Правно основание

               Законодателството, което следва да бъде включено в Споразумението за ЕИП, се основава на член 114 от Договора за функционирането на Европейския съюз.

               Съгласно член 1, параграф 3 от Регламент (ЕО) № 2894/94 на Съвета
                  2
                относно условията за прилагане на Споразумението за ЕИП Съветът определя въз основа на предложение на Комисията позицията, която трябва да се заеме от името на Съюза по отношение на подобни решения.

               ЕСВД и службите на Комисията представят проектите на решения на Съвместния комитет на ЕИП пред Съвета, който следва да ги приеме като позиция на Съюза. ЕСВД се надява да има възможност да ги представи пред Съвместния комитет на ЕИП възможно най-скоро.

               •Субсидиарност (при неизключителна компетентност)

               Предложението е в съответствие с принципа на субсидиарност по следната причина.

               Целта на настоящото предложение, а именно да се осигури хомогенността на вътрешния пазар, не може да бъде постигната в достатъчна степен от държавите членки, вследствие на което може, с оглед на последиците, да бъде постигната по-добре на равнището на Съюза.

               Процесът на включване на достиженията на правото на ЕС в Споразумението за ЕИП се извършва в съответствие с Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство, който потвърждава възприетия подход.

               •Пропорционалност

               В съответствие с принципа на пропорционалност настоящото предложение не надхвърля необходимото за постигането на своята цел.

               •Избор на инструмент

               В съответствие с член 98 от Споразумението за ЕИП избраният инструмент е решение на Съвместния комитет на ЕИП. Съвместният комитет на ЕИП осигурява ефективното изпълнение и функциониране на Споразумението за ЕИП. За тази цел той взема решения в случаите, предвидени в това споразумение.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               Не е приложимо.

               4.ОТРАЖЕНИЕ ВЪРХУ БЮДЖЕТА

               Не се очаква отражение върху бюджета в резултат от включването на горепосочения регламент в Споразумението за ЕИП.

               5.ДРУГИ ЕЛЕМЕНТИ

               •Подробно разяснение на отделните разпоредби на предложението

               Членове 11—13, член 41, параграф 2 — Пруденциална оценка на чуждестранните кандидат-приобретатели (Съвместна декларация към Решението на Съвместния комитет) и най-облагодетелствано третиране за дружествата от ЕИП (адаптация е) във връзка с Директива 2014/65/ЕС)

               По принцип Споразумението за ЕИП няма за цел да регламентира отношенията на договарящите се страни с трети държави (вж. по-специално съображение 16 от преамбюла към Споразумението за ЕИП). Споразумението за ЕИП не предвижда либерализирането на капиталовите потоци, нито дава права по отношение на свободата на установяване или участието в акционерния капитал на дружествата, що се отнася до чуждестранните лица (вж. членове 31, 34, 40 и 124 от Споразумението за ЕИП).

               Вследствие на това в Съвместната декларация към Решението на Съвместния комитет се заявява, че договарящите се страни споделят разбирането, че с включването на Директива 2014/65/ЕС в Споразумението за ЕИП не се засягат националните правила с общо приложение относно скрининга за сигурността или обществения ред на преките чуждестранни инвестиции.

               Освен това в адаптация е) се пояснява, че дружествата не могат да бъдат третирани по-благоприятно, отколкото дружествата от ЕИП, когато са получили разрешение от компетентните национални или секторни органи по въпросите на ЕИП (КНО).Освобождаване от изискванията, свързани с дялови инструменти (адаптация ж) във връзка с Регламент (ЕС) № 600/2014)

               В член 4, параграф 4 от РПФИ се предвижда Европейският орган за ценни книжа и пазари (ЕОЦКП) да следи за прилагането на освобождаванията, предоставени от КНО, и да представя годишен доклад на Комисията. Тъй като ЕОЦКП ще бъде компетентен и за проследяването на прилагането на освобождаванията в членуващите в ЕИП държави от ЕАСТ, в адаптация ж), подточка i) се предвижда ЕОЦКП да представя своя годишен доклад и на Надзорния орган на ЕАСТ, за да може той да изпълнява своите надзорни функции съгласно член 109 от Споразумението за ЕИП.

                  Освен това крайният срок за освобождаванията, които са предоставени от КНО по отношение на членуващите в ЕИП държави от ЕАСТ в съответствие със законодателството в сила преди РПФИ и които следва да се преразгледат от ЕОЦКП преди 3 януари 2019 г. в съответствие с член 4, параграф 7 от РПФИ, се коригира с адаптация ж), подточка ii), за да се отрази влизането в сила на РПФИ в контекста на ЕИП.

               Уведомления за необвързване от страна на местата на търговия (адаптация и) във връзка с Регламент (ЕС) № 600/2014)

               Съгласно член 36, параграф 5 от РПФИ мястото на търговия уведомява ЕОЦКП и неговия НКО, ако не желае да се обвързва с член 36 по отношение на борсово търгуваните деривати.

               Що се отнася до местата на търговия в членуващите в ЕИП държави от ЕАСТ, Надзорният орган на ЕАСТ е компетентният надзорен орган и получава техните уведомления. Следователно за тази цел с адаптация и), подточка i) се коригира текстът на член 36, параграф 5 от РПФИ.

                  За да се гарантира прозрачност на информацията относно разширения вътрешен пазар за всички оператори в ЕИП, в адаптация и), подточка ii) се предвижда ЕОЦКП да включва в своя списък за публикуване и уведомленията, получени от Надзорния орган на ЕАСТ.

               Задължение за лицензиране на нови показатели (адаптация й) във връзка с Регламент (ЕС) № 600/2014)

               В съответствие с член 7 от Споразумението за ЕИП само актовете, които са включени в Споразумението за ЕИП, са задължителни за членуващите в ЕИП държави от ЕАСТ. Следователно задължението за лицензиране на нови показатели, разработени след датата на влизане в сила на РПФИ, може съответно да се прилага едва от датата на влизане в сила на Решението на Съвместния комитет за включването му в Споразумението за ЕИП. За тази цел с адаптация й), подточка i) се коригира текстът на член 37, параграф 2.

                  Освен това с адаптация й), подточка ii) позоваванията на членове 101 и 102 от ДФЕС относно правилата за конкуренцията се изменят, като се посочват членове 53 и 54 от Споразумението за ЕИП, които съставляват общата референтна правна рамка между договарящите се страни по Споразумението за ЕИП.

               2019/0022 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменение на
                  приложение IX (Финансови услуги) към Споразумението за ЕИП

                  (Регламент за пазарите на финансови инструменти (РПФИ) и
                  Директива ДПФИ II)

               (текст от значение за ЕИП)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 114 във връзка с член 218, параграф 9 от него,

               като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство
                  3
               , и по-специално член 1, параграф 3 от него,

               като взе предвид предложението на Европейската комисия,

               като има предвид, че:

               (1)Споразумението за Европейското икономическо пространство
                  4
                („Споразумението за ЕИП“) влезе в сила на 1 януари 1994 г.

               (2)Съгласно член 98 от Споразумението за ЕИП Съвместният комитет на ЕИП може да реши да измени, inter alia, приложение IX към Споразумението за ЕИП, което съдържа разпоредби относно финансовите услуги.

               (3)Регламент (ЕС) № 600/2014 на Европейския парламент и на Съвета
                  5
                и Директива 2014/65/ЕС на Европейския парламент и на Съвета
                  6
                следва да бъдaт включени в Споразумението за ЕИП.

               (4)Поради това приложение IX към Споразумението за ЕИП следва да бъде съответно изменено.

               (5)Следователно позицията на Съюза в рамките на Съвместния комитет на ЕИП следва да се основава на приложения проект на решение,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Съвместния комитет на ЕИП във връзка с предложеното изменение на приложение IX (Финансови услуги) към Споразумението за ЕИП, се основава на проектите на решения на Съвместния комитет на ЕИП, приложени към настоящото решение.

               Член 2

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        Регламент (ЕС) № 600/2014 на Европейския парламент и на Съвета от 15 май 2014 г. относно пазарите на финансови инструменти и за изменение на Регламент (ЕС) № 648/2012, поправен с ОВ L 270, 15.10.2015 г., стр. 4, OJ L 187, 12.7.2016 г., стр. 30 и ОВ L 278, 27.10.2017 г., стр. 54.Директива 2014/65/ЕС на Европейския парламент и на Съвета от 15 май 2014 г. относно пазарите на финансови инструменти и за изменение на Директива 2002/92/ЕО и на Директива 2011/61/ЕС, поправена с ОВ L 188, 13.7.2016 г., стр. 28, ОВ L 273, 8.10.2016 г., стр. 35 и ОВ L 64, 10.3.2017 г., стр. 116.

                     (2)

                        ОВ L 305, 30.11.1994 г., стр. 6—8.

                     (3)

                        ОВ L 305, 30.11.1994 г., стр. 6.

                     (4)

                        ОВ L 1, 3.1.1994 г., стр. 3.

                     (5)

                        Регламент (ЕС) № 600/2014 на Европейския парламент и на Съвета от 15 май 2014 г. относно пазарите на финансови инструменти и за изменение на Регламент (ЕС) № 648/2012, поправен с ОВ L 270, 15.10.2015 г., стр. 4, OJ L 187, 12.7.2016 г., стр. 30 и ОВ L 278, 27.10.2017 г., стр. 54.

                     (6)

                        Директива 2014/65/ЕС на Европейския парламент и на Съвета от 15 май 2014 г. относно пазарите на финансови инструменти и за изменение на Директива 2002/92/ЕО и на Директива 2011/61/ЕС, поправена с ОВ L 188, 13.7.2016 г., стр. 28, ОВ L 273, 8.10.2016 г., стр. 35 и ОВ L 64, 10.3.2017 г., стр. 116.

    ---documentbreak---

               ЕВРОПЕЙСКА КОМИСИЯ
            Брюксел, 31.1.2019
            COM(2019) 32 final
            ПРИЛОЖЕНИЕ
            към
            Предложение за решение на Съвета
            относно позицията, която трябва да се заеме от името на Европейския съюз в рамките на Съвместния комитет на ЕИП във връзка с изменение на приложение IX (Финансови услуги) към Споразумението за ЕИП(Регламент за пазарите на финансови инструменти (РПФИ) и Директива ДПФИ II)

               ПРИЛОЖЕНИЕ

               РЕШЕНИЕ НА СЪВМЕСТНИЯ КОМИТЕТ НА ЕИП
                  №

               от […] година

               за изменение на приложение IX (Финансови услуги) към Споразумението за ЕИП

               СЪВМЕСТНИЯТ КОМИТЕТ НА ЕИП,

               като взе предвид Споразумението за Европейското икономическо пространство („Споразумението за ЕИП“), и по-специално член 98 от него,

               като има предвид, че:

               (1)Регламент (ЕС) № 600/2014 на Европейския парламент и на Съвета от 15 май 2014 г. относно пазарите на финансови инструменти и за изменение на Регламент (ЕС) № 648/2012
                  1
               , поправен с ОВ L 270, 15.10.2015 г., стр. 4, ОВ L 187, 12.7.2016 г., стр. 30 и ОВ L 278, 27.10.2017 г., стр. 54 следва да бъде включен в Споразумението за ЕИП.

               (2)Регламент (ЕС) 2016/1033 на Европейския парламент и на Съвета от 23 юни 2016 г. за изменение на Регламент (ЕС) № 600/2014 относно пазарите на финансови инструменти, Регламент (ЕС) № 596/2014 относно пазарната злоупотреба и Регламент (ЕС) № 909/2014 за подобряване на сетълмента на ценни книжа в Европейския съюз и за централните депозитари на ценни книжа
                  2
                следва да бъде включен в Споразумението за ЕИП.

               (3)Директива 2014/65/ЕС на Европейския парламент и на Съвета от 15 май 2014 г. относно пазарите на финансови инструменти и за изменение на Директива 2002/92/ЕО и на Директива 2011/61/ЕС
                  3
               , поправена с ОВ L 188, 13.7.2016 г., стр. 28, ОВ L 273, 8.10.2016 г., стр. 35 и ОВ L 64, 10.3.2017 г., стр. 116, следва да бъде включена в Споразумението за ЕИП.

               (4)Директива (ЕС) 2016/1034 на Европейския парламент и на Съвета от 23 юни 2016 г. за изменение на Директива 2014/65/ЕС относно пазарите на финансови инструменти
                  4
                следва да бъде включена в Споразумението за ЕИП.

               (5)Директива 2014/65/ЕС отменя Директива 2004/39/ЕО на Европейския парламент и на Съвета
                  5
               , която е включена в Споразумението за ЕИП и която следва съответно да отпадне от него.

               (6)В Регламент (ЕС) № 600/2014 на Европейския парламент и на Съвета се определят случаите, в които Европейският банков орган (ЕБО) и Европейският орган за ценни книжа и пазари (ЕОЦКП) може да забраняват временно или да ограничават определени финансови дейности, и се установяват съответните условия за това съгласно член 9, параграф 5 от Регламент (ЕС) № 1093/2010 на Европейския парламент и на Съвета
                  6
                и Регламент (ЕС) № 1095/2010 на Европейския парламент и на Съвета
                  7
               , съответно. За целите на Споразумението за ЕИП, по отношение на държавите от ЕАСТ тези правомощия следва да се упражняват от Надзорния орган на ЕАСТ съгласно точки 31ж и 31и от приложение IX към Споразумението за ЕИП и при предвидените в тях условия. С цел да се гарантират включването на експертния опит на ЕБО и ЕОЦКП в процеса и съгласуваността между двата стълба на ЕИП, тези решения на Надзорния орган на ЕАСТ ще се приемат въз основа на проекти, изготвени според случая от ЕБО или ЕОЦКП. По този начин ще се запазят основните преимущества на упражняването на надзор от един-единствен орган. Договарящите се страни споделят разбирането, че с настоящото решение се изпълняват договореностите, отразени в заключенията
                  8
                на министрите на финансите и икономиката от ЕС и от членуващите в ЕИП държави от ЕАСТ от 14 октомври 2014 г. относно включването на регламентите на ЕНО на ЕС в Споразумението за ЕИП.

               (7)Поради това приложение IX към Споразумението за ЕИП следва да бъде съответно изменено,

               ПРИЕ НАСТОЯЩОТО РЕШЕНИЕ:

               Член 1

               Приложение IX към Споразумението за ЕИП се изменя, както следва:

               1.В точка 13б (Директива 2002/92/ЕО на Европейския парламент и на Съвета) се добавя следното:

               „,изменена с:

               -32014 L 0065: Директива 2014/65/ЕС на Европейския парламент и на Съвета от 15 май 2014 г. (ОВ L 173, 12.6.2014 г., стр. 349), поправена с ОВ L 188, 13.7.2016 г., стр. 28, ОВ L 273, 8.10.2016 г., стр. 35 и ОВ L 64, 10.3.2017 г., стр. 116.“

               2.Текстът на точка 31ба (Директива 2004/39/ЕО на Европейския парламент и на Съвета) се заменя със следното:

               „32014 L 0065: Директива 2014/65/ЕС на Европейския парламент и на Съвета от 15 май 2014 г. относно пазарите на финансови инструменти и за изменение на Директива 2002/92/ЕО и на Директива 2011/61/ЕС (ОВ L 173, 12.6.2014 г., стр. 349), поправена с ОВ L 188, 13.7.2016 г., стр. 28, ОВ L 273, 8.10.2016 г., стр. 35 и ОВ L 64, 10.3.2017 г., стр. 116, изменена с:

               -32016 L 1034: Директива (ЕС) 2016/1034 на Европейския парламент и на Съвета от 23 юни 2016 г. (ОВ L 175, 30.6.2016 г., стр. 8).

               За целите на настоящото споразумение разпоредбите на посочената директива се четат със следните адаптации:

               а)Независимо от разпоредбите на Протокол 1 към настоящото споразумение и освен ако в настоящото споразумение е предвидено друго, в допълнение към значението си в тази директива понятията „държава(и) членка(и)“ и „компетентни органи“ включват съответно държавите от ЕАСТ и техните компетентни органи.

               б)В допълнение към значението си в тази директива позоваванията на понятието „членове на ЕСЦБ“ включват и националните централни банки на държавите от ЕАСТ.

               в)Позоваванията на други актове в тази директива се смятат за приложими до степента и във вида, в който тези актове са включени в Споразумението.

               г)В член 3, параграф 2, по отношение на държавите от ЕАСТ думите „2 юли 2014 г.“ се четат „датата на влизане в сила на Решение на Съвместния комитет на ЕИП № …/... от […] г. [настоящото решение]“, а думите „3 юли 2019 г.“ се четат „пет години след тази дата“.

               д)В член 16, параграф 11, по отношение на държавите от ЕАСТ думите „2 юли 2014 г.“ се четат „датата на влизане в сила на Решение на Съвместния комитет на ЕИП № .../... от […] г. [настоящото решение]“.

               е)В член 41, параграф 2 думата „Съюза“ се заменя с думата „ЕИП“.

               ж)В член 57:

               i)в параграф 5, втора алинея думите „той предприема действия“ се заменят с думите „ЕОЦКП или, според случая, Надзорният орган на ЕАСТ предприема действия“;

               ii)в параграф 6 след думата „ЕОЦКП“ се вмъкват думите „или, според случая, Надзорният орган на ЕАСТ“.

               з)В член 70, параграф 6, букви е) и ж), по отношение на държавите от ЕАСТ думите „2 юли 2014 г.“ се четат „датата на влизане в сила на Решение на Съвместния комитет на ЕИП № .../... от […] г. [настоящото решение]“.

               и)В член 79:

               i)в параграф 1, втора алинея след думата „ЕОЦКП“ се вмъкват думите „или, според случая, Надзорния орган на ЕАСТ“;

               ii)в параграф 1, пета алинея след думите „Комисията, ЕОЦКП“ се вмъкват думите „, Надзорния орган на ЕАСТ“.

               й)в член 81, параграф 5, член 82, параграф 2 и член 87, параграф 1 след думата „ЕОЦКП“ се вмъкват, в зависимост от случая, думите „или, според случая, на Надзорния орган на ЕАСТ“, „или, според случая, Надзорният орган на ЕАСТ“ или „или, според случая, Надзорния орган на ЕАСТ“.

               к)В член 86 думите „ЕОЦКП, който“ се заменят с думите „ЕОЦКП или, според случая, до Надзорния орган на ЕАСТ, който“.

               л)В член 95, параграф 1, по отношение на държавите от ЕАСТ думите „3 януари 2018 г.“ се четат „датата на влизане в сила на Решение на Съвместния комитет на ЕИП № .../... от […] г. [настоящото решение]“.“

               3.Текстът в точка 31баа (заличен) се заменя със следното:

               „32014 R 0600: Регламент (ЕС) № 600/2014 на Европейския парламент и на Съвета от 15 май 2014 г. относно пазарите на финансови инструменти и за изменение на Регламент (ЕС) № 648/2012 (ОВ L 173, 12.6.2014 г., стр. 84), поправен с ОВ L 270, 15.10.2015 г., стр. 4, OВ L 187, 12.7.2016 г., стр. 30 и ОВ L 278, 27.10.2017 г., стр. 54, изменен с:

               -32016 R 1033: Регламент (EС) 2016/1033 на Европейския парламент и на Съвета от 23 юни 2016 г. (ОВ L 175, 30.6.2016 г., стр. 1).

               За целите на настоящото споразумение разпоредбите на този регламент се четат със следните адаптации:

               а)Независимо от разпоредбите на Протокол 1 към настоящото споразумение и освен ако в настоящото споразумение е предвидено друго, в допълнение към значението си в този регламент понятията „държава(и) членка(и)“ и „компетентни органи“ включват съответно държавите от ЕАСТ и техните компетентни органи.

               б)В допълнение към значението си в този регламент позоваванията на членовете на ЕСЦБ включват и националните централни банки на държавите от ЕАСТ.

               в)Освен когато в настоящото споразумение е предвидено друго, Европейският банков орган (ЕБО) или Европейският орган за ценни книжа и пазари (ЕОЦКП) според случая, и Надзорният орган на ЕАСТ си сътрудничат, обменят информация и се консултират помежду си за целите на този регламент, и по-специално преди предприемането на всякакви действия.

               г)Позоваванията на други актове в регламента се смятат за приложими до степента и във вида, в който тези актове са включени в Споразумението.

               д)Позоваванията в този регламент на правомощията на ЕОЦКП съгласно член 19 от Регламент (ЕС) № 1095/2010 на Европейския парламент и на Съвета се разбират в случаите, предвидени в точка 31и от настоящото приложение и съобразно с тази точка, като отнасящи се до правомощията на Надзорния орган на ЕАСТ по отношение на държавите от ЕАСТ.

               е)В член 1, параграф 1, буква д):

               i)по отношение на държавите от ЕАСТ думите „компетентните органи, ЕОЦКП и ЕБО“ се четат „компетентните органи и Надзорния орган на ЕАСТ“;

               ii)след думите „правомощия на ЕОЦКП“ се вмъкват думите „или на Надзорния орган на ЕАСТ по отношение на държавите от ЕАСТ“.

               ж)В член 4:

               i)В параграф 4 след думата „Комисията“ се вмъкват думите „и на Надзорния орган на ЕАСТ“;

               ii)в параграф 7 след думите „3 януари 2018 г.“ се вмъкват думите „или, по отношение на освобождаванията, предоставени от компетентните органи на държавите от ЕАСТ, преди датата на влизане в сила на Решение на Съвместния комитет на ЕИП № .../... от […] г. [настоящото решение]“.

               з)В член 7, параграф 1, член 9, параграф 2, член 11, параграф 1 и член 19, параграф 1 след думата „Комисията“ се вмъкват думите „и на Надзорния орган на ЕАСТ“.

               и)В член 36, параграф 5:

               i)В първото и второто изречение, по отношение на държавите от ЕАСТ, думата „ЕОЦКП“ се чете „Надзорния орган на ЕАСТ“;

               ii)след думите „ЕОЦКП публикува списък на всички получени от него уведомления“ се вмъкват думите „и включва в него всички уведомления, получени от Надзорния орган на ЕАСТ“.

               й)В член 37, параграф 2:

               i)по отношение на държавите от ЕАСТ думите „3 януари 2018 г.“ се четат „датата на влизане в сила на Решение на Съвместния комитет на ЕИП № .../... от […] г. [настоящото решение]“;

               ii)думите „член 101 и член 102 от ДФЕС“ се заменят с думите „членове 53 и 54 от Споразумението за ЕИП“.

               к)В член 40:

               i)по отношение на държавите от ЕАСТ, в параграфи 1—4, 6 и 7 думата „ЕОЦКП“ се чете „Надзорният орган на ЕАСТ“ или „Надзорния орган на ЕАСТ“;

               ii)по отношение на държавите от ЕАСТ, в параграф 2 думите „правото на Съюза“ се четат „Споразумението за ЕИП“;

               iii)в параграф 3 думите „след консултации с публичните органи“ се заменят с думите „след консултация на ЕОЦКП с публичните органи“;

               iv)в параграф 3 думите „без да издава становището“ се заменят с думите „без ЕОЦКП да издава становището“;

               v)в параграф 5 думите „всяко решение относно предприемане на действия“ се заменят с думите „всички свои решения за предприемане на действия“;

               vi)в параграф 5 след думите „настоящия член“ се вмъкват думите „Надзорният орган на ЕАСТ публикува на своя уебсайт обявление за всички свои решения относно предприемане на действия по настоящия член. На уебсайта на ЕОЦКП се публикува позоваване на публикацията на обявлението от страна на Надзорния орган на ЕАСТ“.

               л)В член 41:

               i)по отношение на държавите от ЕАСТ, в параграфи 1—4, 6 и 7 думата „ЕБО“ се чете „Надзорният орган на ЕАСТ“ или „Надзорния орган на ЕАСТ“;

               ii)по отношение на държавите от ЕАСТ, в параграф 2 думите „правото на Съюза“ се четат „Споразумението за ЕИП“;

               iii)в параграф 3 думите „без да издава становището“ се заменят с думите „без ЕБО да издава становището“;

               iv)в параграф 5 думите „всяко решение относно предприемане на действия“ се заменят с думите „всички свои решения за предприемане на действия“;

               v)в параграф 5 след думите „настоящия член“ се вмъкват думите „Надзорният орган на ЕАСТ публикува на своя уебсайт обявление за всички свои решения относно предприемане на действия по настоящия член. На уебсайта на ЕБО се публикува позоваване на публикацията на обявлението от страна на Надзорния орган на ЕОЦКП“

               м)В член 45:

               i)в параграф 1 след думата „ЕОЦКП“ се вмъкват думите „или на Надзорния орган на ЕАСТ по отношение на държавите от ЕАСТ“;

               ii)в параграфи 2, 4, 5, 8 и 9 и в параграф 3, първа алинея след думата „ЕОЦКП“ се вмъкват думите „или, според случая, Надзорният орган на ЕАСТ“ или „или, според случая, Надзорния орган на ЕАСТ“;

               iii)в параграф 3, втора и трета алинея след думите „преди да предприеме мярка“ се вмъкват думите „или, според случая, подготви проекти за Надзорния орган на ЕАСТ“;

               iv)в параграф 6 думите „всяко решение“ се четат „всички свои решения“;

               v)в параграф 6 след думите „параграф 1, буква в)“ се вмъкват думите „Надзорният орган на ЕАСТ публикува на своя уебсайт обявление за всички свои решения относно налагане или подновяване на която и да е от мерките, посочени в параграф 1, буква в). На уебсайта на ЕОЦКП се публикува позоваване на публикацията на обявлението от страна на Надзорния орган на ЕОЦКП“.

               vi)в параграф 7 след думите „при публикуването на обявлението“ се вмъкват думите „на уебсайта на ЕОЦКП, що се отнася до мерките, предприети от Надзорния орган на ЕАСТ, когато обявлението се публикува на уебсайта на Надзорния орган на ЕАСТ,“. “

               4.В точка 31бв (Регламент (ЕС) № 648/2012 на Европейския парламент и на Съвета) се добавя следното тире:

               „-32014 R 0600: Регламент (EС) № 600/2014 на Европейския парламент и на Съвета от 15 май 2014 г. (OВ L173, 12.6.2014 г., стр. 84), поправен с ОВ L 270, 15.10.2015 г., стр. 4, OВ L 187, 12.7.2016 г., стр. 30 и ОВ L 278, 27.10.2017 г., стр. 54.“

               Член 2

               Текстовете на Регламент (ЕС) № 600/2014, поправен с ОВ L 270, 15.10.2015 г., стр. 4, ОВ L 187, 12.7.2016 г., стр. 30 и ОВ L 278, 27.10.2017 г., стр. 54, Регламент (ЕС) 2016/1033, Директива 2014/65/ЕС, поправена с ОВ L 188, 13.7.2016 г., стр. 28, ОВ L 273, 8.10.2016 г., стр. 35 и ОВ L 64, 10.3.2017 г., стр. 116, и Директива (ЕС) 2016/1034 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.

               Член 3

               Настоящото решение влиза в сила в деня след внасянето на последната нотификация, предвидена в член 103, параграф 1 от Споразумението за ЕИП*.

                  9Член 4

               Настоящото решение се публикува в раздела за ЕИП и в притурката за ЕИП към Официален вестник на Европейския съюз.

               Съставено в Брюксел на [...] година.

                     За Съвместния комитет на ЕИП

                     Председател

                     Секретари
                     на Съвместния комитет на ЕИП

               Съвместна декларация на договарящите се страни

               към Решение № […] за включване на Директива 2014/65/ЕС в Споразумението за ЕИП

               [за приемане заедно с решението и за публикуване в ОВ]

               Договарящите се страни споделят разбирането, че с включването в Споразумението за ЕИП на Директива 2014/65/ЕС на Европейския парламент и на Съвета от 15 май 2014 г. относно пазарите на финансови инструменти и за изменение на Директива 2002/92/ЕО и на Директива 2011/61/ЕС не се засягат националните правила с общо приложение относно скрининга за сигурността или обществения ред на преките чуждестранни инвестиции.

                     (1)

                        ОВ L 173, 12.6.2014 г., стр. 84.

                     (2)

                        ОВ L 175, 30.6.2016, г., стр. 1.

                     (3)

                        ОВ L 173, 12.6.2014 г., стр. 349.

                     (4)

                        ОВ L 175, 30.6.2016 г., стр. 8.

                     (5)

                        ОВ L 145, 30.4.2004 г., стр. 1.

                     (6)

                        ОВ L 331, 15.12.2010 г., стр. 12.

                     (7)

                        ОВ L 331, 15.12.2010 г., стр. 84.

                     (8)

                        Заключения на Съвета от срещата на министрите на финансите и икономиката от ЕС и от членуващите в ЕИП държави от ЕАСТ, 14178/1/14 REV 1.

                     (9)
                  *
                        [Без отбелязани конституционни изисквания.] [С отбелязани конституционни изисквания.]


               ЕВРОПЕЙСКА КОМИСИЯ
            Брюксел, 22.2.2019
            COM(2019) 105 final
            2019/0055(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния комитет, създаден съгласно Споразумението за стратегическо партньорство между Европейския съюз и неговите държави членки, от една страна, и Япония, от друга страна, във връзка с приемането на неговия процедурен правилник

               ОБЯСНИТЕЛЕН МЕМОРАНДУМ

               1.ПРЕДМЕТ НА ПРЕДЛОЖЕНИЕТО

                  Предложението се отнася до решението за определяне на позицията, която трябва да се заеме от името на Съюза в рамките на Съвместния комитет, създаден съгласно Споразумението за стратегическо партньорство между Европейския съюз и неговите държави членки, от една страна, и Япония, от друга страна, във връзка с предвиденото приемане на решение относно процедурния правилник на Съвместния комитет.

               2.КОНТЕКСТ НА ПРЕДЛОЖЕНИЕТО

               2.1.Споразумението за стратегическо партньорство между EС и Япония

               Със Споразумението за стратегическо партньорство между Европейския съюз и неговите държави членки, от една страна, и Япония, от друга страна (наричано по-долу „Споразумението“), се цели да се засили партньорството между ЕС и неговите държави членки и Япония и да се задълбочи и укрепи двустранното сътрудничество по въпроси от взаимен интерес, като се отчитат споделените ценности и общите принципи. Това ще бъде постигнато чрез мерки като засилването на диалога на високо равнище. Със Споразумението ще се създаде съгласувана, правно обвързваща рамка за отношенията на ЕС с Япония. Споразумението бе подписано на 17 юли 2018 г. в Токио и се прилага временно от 1 февруари 2019 г.

               2.2.Съвместен комитет

               Съвместният комитет се създава съгласно член 42 от Споразумението. Основната му задача е да координира цялостното партньорство, градящо се на Споразумението, и да осигурява правилното функциониране и ефективното прилагане на Споразумението. Други функции на Съвместния комитет включват: задачата да представлява форум за разясняване на релевантни изменения на политики, програми или компетентности, които имат отношение към Споразумението; вземането на решения за допълнителни области на сътрудничество, които не са посочени в Споразумението, при условие че те са в съответствие с целите на Споразумението и полагане на усилия за разрешаване на спорове, които биха могли да възникнат при тълкуването, прилагането или изпълнението на Споразумението.

               Съвместният комитет отправя препоръки и приема решения, когато е уместно, и улеснява конкретни аспекти на сътрудничеството на основата на Споразумението. Съвместният комитет действа с консенсус и следва да провежда заседание веднъж годишно, последователно в Токио и в Брюксел. Съвместният комитет приема свой процедурен правилник.

               2.3.Предвиденият акт на Съвместния комитет

               С предвидения акт се цели в съответствие с член 42, параграф 5, от Споразумението да се приеме процедурният правилник, уреждащ организацията на Съвместния комитет, за да се осигури прилагането на Споразумението.

               3.Позиция, която трябва да се заеме от името на Съюза

               Позицията, която трябва да се заеме от името на Съюза, следва да цели приемането на процедурния правилник на Съвместния комитет. Позицията следва да се основава на проектите на решения на Съвместния комитет.

               4.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  1
               .

               4.1.2.Приложение в конкретния случай

               Съвместният комитет е орган, създаден съгласно Споразумението за стратегическо партньорство между Европейския съюз и неговите държави членки, от една страна, и Япония, от друга страна.

               Актът, който Съвместният комитет има за задача да приеме, е акт с правно действие. Това е така, защото в съответствие с член 42, параграф 2, буква ж) от Споразумението Съвместният комитет следва да приема решения, които са обвързващи за страните по Споразумението.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Един процедурен правилник се отнася до общото функциониране на орган, създаден въз основа на споразумение. Следователно областта, в която попада предвиденото решение трябва да се определи с оглед на Споразумението като цяло
                  2
               .

               Като се вземат предвид броят и естеството на отнасящите се за ОВППС разпоредби в Споразумението, основната цел и съдържанието на предвидения акт са свързани с икономическото, финансовото и техническото сътрудничество с трети държави. Това е така въпреки факта, че подписването на Споразумението се основава на член 37 от ДЕС и член 212, параграф 1 от ДФЕС. Преценката претърпя промяна с оглед на последващо решение на Съда по дело C-244/17 Комисия/Съвета (Казахстан). Поради това материалноправното основание за предложеното решение е член 212, параграф 1 от ДФЕС.

               4.3.Заключение

               Поради тази причина правното основание на предложеното решение следва да бъде член 212, параграф 1 от ДФЕС във връзка с член 218, параграф 9 от ДФЕС.

               2019/0055 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвместния комитет, създаден съгласно Споразумението за стратегическо партньорство между Европейския съюз и неговите държави членки, от една страна, и Япония, от друга страна, във връзка с приемането на неговия процедурен правилник

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 212, параграф 1 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за стратегическо партньорство между Европейския съюз и неговите държави членки, от една страна, и Япония, от друга страна
                  3
                (наричано по-долу „Споразумението“), беше подписано в Токио на 17 юли 2018 г. и се прилага временно от 1 февруари 2019 г.

               (2)С член 42, параграф 1 от Споразумението се създава съвместен комитет, който да координира цялостното партньорство, градящо се на Споразумението (наричан по-долу „Съвместният комитет“).

               (3)В член 42, параграф 5 от Споразумението се предвижда, че Съвместният комитет приема свой процедурен правилник.

               (4)Процедурният правилник на Съвместния комитет следва да бъде приет възможно най-скоро, за да се гарантира ефективното прилагане на Споразумението.

               (5)Целесъобразно е да се установи позицията, която трябва да се заеме от името на Съюза в рамките на Съвместния комитет, тъй като процедурният правилник ще определи функционирането на Съвместния комитет, който отговаря за администрирането на споразумението и за гарантиране на неговото подходящо прилагане,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на първото заседание на Съвместния комитет, създаден съгласно член 42 от Споразумението за стратегическо партньорство между Европейския съюз и неговите държави членки, от една страна, и Япония, от друга страна, във връзка с приемането на неговия процедурния правилник, е да се подкрепи приемането от Съвместния комитет на неговия процедурния правилник който се съдържа в проекта на решение на Съвместния комитет, приложен към настоящото решение.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Дело C-399/12 Германия/Съвет (OIV), ECLI:EU:C:2014:2258, т. 61—64.

                     (2)

                        Дело C-244/17 Комисия/Съвет (Казахстан), ECLI:EU:C:2018:662, точка 40.

                     (3)

                        ОВ L 216, 24.8.2018 г., стр. 4.

    ---documentbreak---

               ЕВРОПЕЙСКА КОМИСИЯ
            Брюксел, 22.2.2019
            COM(2019) 105 final
            ПРИЛОЖЕНИЕ
            към
            Предложение за Решение на Съвета
            относно позицията, която трябва да се заеме от името на Европейския съюз в рамките на Съвместния комитет, създаден съгласно Споразумението за стратегическо партньорство между Европейския съюз и неговите държави членки, от една страна, и Япония, от друга страна, във връзка с приемането на неговия процедурен правилник

               ПРИЛОЖЕНИЕ

               РЕШЕНИЕ № 1/2019
                  НА СЪВМЕСТНИЯ КОМИТЕТ, СЪЗДАДЕН СЪГЛАСНО
                  СПОРАЗУМЕНИЕТО ЗА СТРАТЕГИЧЕСКО ПАРТНЬОРСТВО МЕЖДУ EС И ЯПОНИЯ

               от …

               за приемане на неговия процедурен правилник

               СЪВМЕСТНИЯТ КОМИТЕТ,

               като взе предвид Споразумението за стратегическо партньорство между Европейския съюз и неговите държави членки, от една страна, и Япония, от друга страна
                  1
                (наричано по-долу „Споразумението“), и по-специално член 42 от него,

               като има предвид, че:

               (1)От 1 февруари 2019 г. насам части от Споразумението се прилагат преди влизането му в сила.

               (2)За да се гарантира ефективното прилагане на Споразумението преди влизането му в сила, Съвместният комитет следва да бъде създаден възможно най-скоро.

               (3)Съгласно член 42, параграф 5 от Споразумението Съвместният комитет следва да приеме свой процедурен правилник,

               ПРИЕ НАСТОЯЩОТО РЕШЕНИЕ:

               1.С настоящото решение се приема изложеният в приложението процедурен правилник на Съвместния комитет.

               2.Настоящото решение влиза в сила в деня на приемането му.

               Подписано в …,

                     За Съвместния комитет

                     Съпредседатели

               Приложение към Решение № 1/2019

               Споразумение за стратегическо партньорство
                  между Европейския съюз и неговите държави членки, от една страна,
                  и Япония, от друга страна

               Процедурен правилник на Съвместния комитет

               Член 1

               Задачи и състав

               1.Съвместният комитет изпълнява задачите, предвидени в член 42 на Споразумението за стратегическо партньорство между Европейския съюз и неговите държави членки, наричани по-долу „страната на Съюза“, от една страна, и Япония, от друга страна (наричано по-долу „Споразумението“).

               2.Съвместният комитет се състои от представители на страните.

               Член 2

               Председател

               Съвместният комитет ще се председателства от представителите на страната на Съюза, от една страна, и на Япония, от друга страна, наричани по-долу заедно "страните" и поотделно "страната".

               Член 3

               Заседания

               1.Съвместният комитет обикновено провежда едно заседание годишно, последователно в Токио и в Брюксел, на дата, определена с консенсус. Той заседава и по искане на всяка една от страните с консенсус.

               2.Съвместният комитет обикновено заседава на равнище висши служители, освен ако страните не решат нещо друго.

               Член 4

               Публичност

               Освен ако не е решено друго от страните, заседанията на Съвместния комитет не са публични.

               Член 5

               Секретари

               Представител на Европейската служба за външна дейност и представител на Министерството на външните работи на Япония съвместно упражняват функциите на секретари на Съвместния комитет. Всички съобщения до съпредседателите на Съвместния комитет и от тях се препращат на секретарите.

               Член 6

               Участници

               1.Преди всяко заседание съпредседателите се уведомяват от секретарите за предвидения състав на делегацията на всяка от страните.

               2.Когато е уместно и с консенсус, на заседанията на Съвместния комитет могат да бъдат поканени да присъстват експерти или представители на съответни образувания — като наблюдатели или за да предоставят информация по определена тема.

               Член 7

               Дневен ред на заседанията

               1.Съпредседателите изготвят предварителен дневен ред за всяко заседание.

               2.Предварителният дневен ред се изготвя не по-късно от петнадесет дни преди началото на заседанието.

               3.Окончателният дневен ред се приема от Съвместния комитет в началото на всяко заседание. Въпроси, които не са включени в предварителния дневен ред, могат да бъдат добавени към дневния ред по решение на страните.

               4.Съпредседателите могат да решат да съкратят сроковете, посочени в параграф 2, когато това е необходимо.

               Член 8

               Протокол

               1.Секретарите съвместно изготвят протокола от всяко заседание във възможно най-кратък срок, но не по-късно от два месеца след края на всяко заседание, освен ако не е решено друго с консенсус. Проектът на протокола включва по принцип окончателния дневен ред и резюме от обсъжданията по всяка точка от дневния ред.

               2.Проектът на протокола се одобрява в писмена форма от страните във възможно най-кратък срок, но не по-късно от два месеца след края на всяко заседание, освен ако не е решено друго с консенсус.

               Член 9

               Решения и препоръки

               1.В рамките на своите функции и задачи съгласно член 42 от Споразумението, Съвместният комитет отправя препоръки и приема решения, когато е уместно. Те се обозначават като „Решение“ или „Препоръка“, последвано от пореден номер, датата на тяхното приемане и описание на предмета им. Във всички решения или препоръки се посочват датите на влизането им в сила.

               2.Съвместният комитет отправя препоръки и приема решения с консенсус.

               3.Съвместният комитет може да реши да отправи препоръки и да приеме решения по писмена процедура чрез размяна на ноти между съпредседателите на Съвместния комитет.

               4.Препоръките и решенията на Съвместния комитет се приемат в писмена форма от съпредседателите.

               5.Всяка от страните може да реши да публикува решенията и препоръките на Съвместния комитет на подходящ носител.

               Член 10

               Разноски

               1.Всяка страна поема за своя сметка всички разноски, които е направила в резултат на участието си в заседанията на Съвместния комитет, както по отношение на разходите за персонал, пътните и дневните разходи, така и по отношение на пощенските и телекомуникационните разходи.

               2.Разходите по организирането на заседанията и копирането и разпечатването на документите се поемат от страната, която е домакин на заседанието.

               Член 11

               Работни групи

               1.Съвместният комитет може да реши да създаде работни групи, които да го подпомагат при изпълнението на задачите му.

               2.Съвместният комитет може да реши да прекрати действието на създадена от него работна група или да определи или измени мандата ѝ.

               3.Работните групи докладват на Съвместния комитет след всяко свое заседание.

               Член 12

               Изменение на процедурния правилник

               Страните могат да изменят процедурния правилник в съответствие с член 9.

                     (1)

                        ОВ ЕС L xx, xx.xx.xxxx, стр. x.